
A V I Z

asupra propunerii legislative pentru modificarea şi completarea Legii nr.266/2008 republicată, privind înfiinţarea şi autorizarea unităţilor farmaceutice, precum şi a condiţiilor de organizare şi funcţionare a acestora, cu modificările şi  completările ulterioare



În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare,  cu propunerea legislativă pentru modificarea şi completarea Legii nr.266/2008 republicată, privind înfiinţarea şi autorizarea unităţilor farmaceutice, precum şi a condiţiilor de organizare şi funcţionare a acestora, cu modificările şi  completările ulterioare, transmisă cu adresa  nr. Pl-x 46 din 18 februarie 2013, înregistrată sub nr.31/220 din 19 februarie 2013. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a respins iniţiativa legislativă la data de 12 februarie 2013.  

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut propunerea legislativă susmenţionată, în şedinţa din 6 martie 2013.


Ministerul Sănătăţii, prin punctul de vedere transmis cu adresa nr.EN 2091 din 4 martie 2013, nu susţine propunerea legislativă.


Propunerea legislativă  are ca obiect de  reglementare modificarea şi  completarea Legii farmaciei nr.266/2008, republicată, cu modificările ulterioare, în sensul instituirii unei mai stricte promovări a medicamentelor, prin rigoarea modului de publicitate a acestora, precum şi al reglementării regulilor de deschidere de noi puncte farmaceutice.
   

Membrii Comisiei au examinat iniţiativa legislativă supusă avizării, expunerea de motive, avizul  favorabil al Consiliului Legislativ nr.466 din 14 iunie 2012. 
În urma dezbaterilor, cu unanimitate de  voturi, s-a hotărât avizarea negativă  a iniţiativei legislative, întrucât dispoziţiile respectivei propunerii legislative fiind contradictorii nu pot  asigura o  funcţionare eficientă a farmaciilor, neexistând principii coerente de aplicare a acestei iniţiative legislative.


În raport  de obiectul şi conţinutul  reglementării, propunerea legislativă face parte din categoria legilor ordinare.

